Եվ կա մի կարևոր բան էլ: Կառավարությունն այսօր առաջարկում է այս նախագիծը` այն նկատառումով, որ այն կկիրառվի Երևանի ավագանու առաջիկա ընտրությունների ժամանակ: Բայց չմոռանանք, որ ընտրությունները 3 հիմնական դերակատար ունեն՝ պետություն, ընտրվող և ընտրող: Այս նախագծով օրենքում էական փոփոխություններ են առաջարկվում` հատկապես ընտրողներին ուղղված: Արդյո՞ք անհրաժեշտություն չեք տեսնում հանրության լայն շրջանում այս օրենքի փոփոխության մասին տեղեկատվության ապահովման համար և ի՞նչ մեխանիզմներով: Պետք է հաշվի առնենք, որ քաղաքացիների այն խումբը, որին ուղղված են այս խստացումները` կաշառք վերցնելու և խոստումներ տալու համատեքստում, հիմնականում քիչ են օգտվում համացանցից, և հույս դնել միայն համացանցով տեղեկատվության ապահովման վրա, թերի կլինի: Կուզեի հասկանալ` արդյո՞ք նախատեսվում են հանրությանը օրենքի մեջ առաջարկվող փոփոխությունների մասին տեղեկատվության ապահովում և ի՞նչ մեխանիզմներով: